Automatisk nummerpladeaflæser fangede - med hjælp fra hund - 25-årig kriminel, som stak af fra politiet

Politiet nyder godt af deres nyeste våben mod kriminelle i køretøjer. En ny sag fra Østjylland viser, at deres automatiske nummerpladeaflæser, ANPG - Automatisk NummerPladeGenkendelse, fungerer, som den skal.

Onsdag eftermiddag kørte en patrulje fra Østjyllands Politi på Nordjyske Motorvej, da den blev overhalet af en bil ved afkørsel Purhus. I samme sekund bilen var kørt forbi, gav patruljebilens automatiske nummerpladelæser udslag med oplysning om, at bilens ejer var frakendt førerretten.

Stak af

Patruljen fulgte efter bilen for at få den standset, men føreren var tydeligvis ikke interesseret i at tale med politiet og kørte ind på en grusparkering før en motorvejsbro og løb væk fra bilen.

Med hjælp fra en hund fandt patruljen frem til den 25-årige fører af bilen i et skovområde ikke så langt derfra. Han blev anholdt kl. 17.50 med hundebid i begge ankler, da han havde sparket ud efter hunden.

I en indledende forsøgsperiode var der ved 85.000 aflæsninger ca. 1500 nummerplader, der kunne kobles til noget ulovligt. (Foto: Linda Johansen/Polfoto)

Se også: Afsløret af aktivist: Her er politiets hemmelige kameraer, som overvåger dig

Ikke ejeren

Den 25-årige mand, der er kroatisk statsborger, var ikke ejer af bilen. Men uheldigvis for ham var det netop ejerens manglende førerret, der var årsag til at politiet, via den automatiske nummerpladelæser, blev opmærksomme på bilen og dermed også på den 25-årige, der havde god grund til at forsøge at flygte fra politiet.

Han er nemlig tidligere dømt i en anden sag fra 2015, hvor han blandt andet blev frakendt førerretten i 10 år, ligesom han fik forbud mod at rejse ind i landet i 12 år. Oven i det var han påvirket af narkotika, da han blev anholdt.

Med i bilen sad i øvrigt tre andre personer, hvoraf én, en 22-årig mand, blev sigtet for overtrædelse af våbenloven, da patruljen i forbindelse med ransagning af bilen fandt en peberspray. En anden, en 27-årig mand, viste sig at være bilens ejer og blev sigtet for at have overdraget førerretten til en person uden gyldigt kørekort.

Alle landets politikredse fik den nye teknologi efter sommerferien. (Foto: Linda Johansen/Polfoto)

Se også: Afsløret af aktivist: Her er politiets hemmelige kameraer, som overvåger dig

Det nye våben

Østjyllands Politi har netop taget ANPG i brug. Teknologien gør det muligt automatisk at kontrollere, om forbipasserende biler er opført i politiets registre. Det kan være, hvis bilen er meldt stjålet, om ejeren er frakendt førerretten, eller om bilisterne kører rundt i biler, hvor der ikke er betalt forsikring, eller hvor den ikke er blevet synet.

Genkendelsen sker ved hjælp af særlige kameraer, der enten er monteret på en patruljebil eller er fastmonterede langs vejene.

- Vi har allerede haft stor gavn af vores nummerpladelæsere, der scanner alle de biler, vi kører forbi - en opgave der førhen blev løst ved, at vi manuelt skulle slå nummerpladerne op i registrene. Nu får vi automatisk oplysningerne op på skærmen i bilen, og det giver helt sikkert nogle sager, som vi nok ellers ikke havde opfanget, siger vicepolitiinspektør Kristian Juliussen.

Politiets nyeste våben er dog blevet mødt af kritik, blandt andre har aktivist Christian Panton, der mener der er tale om masseovervågning.

Han har i kampen mod det nye system lavet et kort, som viser, hvor politiet har sine stationære kameraer:

Herover er kortet med alle de steder, hvor politiet stationært overvåger danske bilister døgnet rundt - det opdateres automatisk, når der kommer nye scannere ind. (Kilde: Anpg.dk